钦定古今图书集成/明伦汇编/官常典/第332卷 > 蒋瑶
## 钦定古今图书集成/明伦汇编/官常典/第332卷 > 蒋瑶

按《明外史》本传：“瑶字粹卿，归安人。弘治十二年进士，
授行人。正德时，历两京御史。陈时弊七事，中言：‘内府
军器局军匠六千，中官监督者二人，今增至六十馀
人，人占军匠三十，他局称是，行伍安得不耗。并言传
奉官及滥收校尉勇士，并宜厘革。刘瑾虽诛，权犹在
宦竖。有旨诘问，且言自今如瑶议者，毋覆奏’。”寻出为
荆州知府，筑黄潭堤。调扬州。武宗南巡，中官吴经驰
至扬，择甲第，改提督府以驻跸，大索嫠妇处女。一夕，
女皆嫁瑶，诣经祈免。经大怒，叱瑶去。夜半忽妄传驾
至，闭城门，燃炬如白昼。遍搜民家妇，破垣屋，必得乃
已。闭诸尼寺，以金赎乃得归。有二人恚死，瑶棺敛之。
比驾至，瑶供御取具而已，无所赠遗。诸嬖幸皆怒。江
彬欲夺富民居为威武副将军府，瑶执不可。彬闭瑶
空舍挫辱之，胁以帝所赐铜瓜，不为慑。会帝渔获一
巨鱼，戏言直五百金，彬即𢌿瑶，责其直。瑶怀其妻簪
珥褂服以进，曰：“库无钱，臣所有惟此。”帝笑而遣之。府
故有琼花观，诏取琼花，瑶言：“自宋徽、钦北狩，此花已
绝，今无以献。”又传旨征异物，瑶具对非扬产。帝曰：“苎
白布亦非扬产耶？”瑶不得已为献五百疋。当是时，权
幸以扬繁华，要求无所不至。微瑶，民且重困。驾旋，瑶
扈至宝应。中官丘得用铁緪系瑶，数日始释，竟扈至
临清而返。扬人见瑶，无不感泣。迨迁陕西参政，争出
赀建祠祀之，名自此大震。嘉靖初，历湖广、江西左右布政使。以右副都御史巡抚河南。帝命桂萼等核巡
抚官去留，令瑶归候调。已，累迁工部尚书。《四郊》工竣，
加太子少保。西苑宫殿成，帝置宴见瑶与王时中席
在外，命移殿内，而移皇亲于殿右。以让瑶曰：“亲亲不
如尊贤。”其重瑶如此。时土木繁兴，岁费数百万计。瑶
规画咸称帝意，数有赉予，以忧去。久之，自南京工部
尚书改召北部。帝幸承天，瑶扈从。京师营建，率役京
军，多为豪家占匿。至是大工频仍，岁募民充役，费二
百馀万。瑶以为言，因请停不急者豪家所匿。军毕出，
募直大减。以老，致仕去。瑶端亮清介。既归，僻处陋巷，
与尚书刘麟、顾应祥辈结文酒社，徜徉岘山间。年几
九十而卒。赠太子太保，谥《恭靖》。